ToekomsVenster: Verspeelde kanse en geleenthede | Maroela Media
Foto: Edu Grande/Unsplash.com
Daar is nie 'n enkele persoon wat kan sê dat hy elke geleentheid wat op sy pad gekom het gedurende die afgelope jaar volledig aangegryp en benut het nie.
Benewens die feit dat die lewe met baie geleenthede gee, moet 'n mens ook onderskei wat op jou van toepassing is. Omdat 'n mens broos en beïnvloedbaar is het jy nie altyd die onderskeidingsvermoë wat nodig is om te onderskei dat 'n spesifieke geleentheid benut moet word nie. Alle mense het tye van oorvloedige energie wat met passie, lewenslus en motivering gepaard gaan. Om dan van geleenthede gebruik te maak is nie moeilik nie.
Dan weer is daar tye van uitputting, ongemotiveerdheid en selfs moedeloosheid. Verskeie faktore kan tot hierdie toedrag van sake aanleiding gee.
Dit is maklik om in so 'n seisoen geleenthede by jou te laat verbygaan. Ons moet leer om geduldig en simpatiek met onsself te wees. Ons is nie robotte wat meganies opdragte uitvoer nie. Ons emosionele gesondheid speel 'n belangrike rol wanneer dit kom by die benutting van geleenthede.
Somtyds egter is 'n mens moedswillig traag. Dis niks anders as ongehoorsaamheid en 'n sondige onwilligheid om te doen wat die aangewese ding is om te doen nie. In daardie gevalle is dit uiteraard belangrik om jouself te bekeer en nuwe besluite te maak oor jou lewe. Belydenis is dan gepas.